Nordjyllands Politi kan nu gøre status på junis fritlejde-aktion.

Depoterne på Politigårdene rundt om i Nordjylland er blevet fyldt godt op efter junis fritlejde-aktion hvor nordjyder uden straf eller repressalier kunne aflevere våben af alle slags. Hele 1115 våben er blevet afleveret hos Nordjyllands Politi og det glæder den ansvarlige vicepolitikommissær. - Det betyder færre farlige våben ude blandt borgerne, selvom man da godt kan blive lidt overrasket over, at der stadig er så mange våben derude, siger vicepolitikommissær Flemming Bruun Jakobsen. Oveni de 1115 våben er der blevet indleveret en større mængde ammunition, og nu skal langt det meste sendes til destruktion. Enkelte håndvåben er dog blevet lagt over i en bunke, der ikke skal destrueres. De er blevet vurderet af repræsentanter fra Nationalmuseet, der mener, de kan have historisk interesse. - Senere møder repræsentanter fra Garnisonsmuseet i Aalborg op og undersøger, om vi har våben, de kunne være interesseret i, siger vicepolitikommissær Flemming Bruun Jakobsen.